DLIII.  Privilegium pro ecclesia Sanctae Mariae de Capemberg   (Anno 1153, Jan. 2.) [NIESERT,  Munsterische Urkundens.,  II, 183.]
Author: Eugenius III

EUGENIUS episcopus, servus servorum Dei, dilectis filiis OTTONI praeposito Ecclesiae Sanctae Mariae de Capemberg ejusque fratribus tam praesentibus quam futuris, canonicam vitam professis, in perpetuum.

Religiosam vitam eligentibus apostolicum convenit adesse praesidium et protectionis nostrae suffragium impertiri. Ne forte cujuslibet temeritatis incursus aut eos a proposito revocet, aut robur, quod absit. sacrae religionis infringat. Eapropter, dilecti in Domino filii Otto praeposite caeterique fratres in ecclesia Beatae Mariae de Capemberg ad Dei servitium congregati, vestris justis petitionibus clementer annuimus, et felicis memoriae papae Honorii praedecessoris nostri vestigiis inhaerentes, praefatam ecclesiam, in qua divino mancipati estis obsequio, sub beati Petri et nostra protectione suscipimus et praesentis scripti privilegio communimus; imprimis siquidem statuentes, ut ordo canonicus, qui secundum Dei timorem et beati Augustini Regulam, ibi, auctore Domino, institutus esse dignoscitur, perpetuis ibidem temporibus inviolabiliter observetur. Praeterea quascunque possessiones, quaecunque bona in terris, vineis, mancipiis, censibus, decimis, molendinis, aquis aquarumque decursibus, pratis, pascuis, nemoribus, campestribus, collibus, vallibus, aut quibuslibet aliis rebus, eadem ecclesia impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus, et illibata permaneant. In quibus haec propriis duximus exprimenda vocabulis: Capemberg, Curedo, Wisele, Wesheim, Werne, Hele, Alstede, Mengede, Nette, Hilbeke, Sorbecke, Langere, Wetmare, Stikelevic, curtem quae nuncupatur Velmede; et quidquid vobis Winemarus de jure suo rationabili dispositione concessit. Ex concessione quoque venerabilis fratris nostri Friderici Monasteriensis episcopi ecclesiam quae vocatur Werna, et ecclesiam quae nominatur Alnon; necnon decimam in praedicta ecclesia de Werna. Ad haec paci et quieti vestrae providere optantes, auctoritate apostolica inhibemus ut nulla ecclesiastica saecularisve persona, Capenberg et ejus ambitum vi vel fraude occupare, vel incastellare praesumat, aut religiosae conversationis viros exinde removere. Sed nec alicui fratrum vestrorum post factam ibi professionem liceat a loco ipso discedere, discedentem vero sine communium cautione litterarum nullus audeat retinere. Decernimus ergo ut nulli omnino hominum liceat eamdem ecclesiam temere perturbare, aut ejus possessiones auferre, vel ablatas retinere, minuere, seu aliquibus vexationibus fatigare; sed illibata omnia et integra conserventur eorum, pro quorum gubernatione et sustentatione concessa sunt, usibus omnimodis profutura, salva dioecesani episcopi canonica justitia. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, nisi praesumptionem suam congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate agnoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen.Ego Gregorius presbyt. card. de S. Maria Trans Ego Eugenius Catholicae Ecclesiae episcopus subsc. Ego Conradus Sabinensis episcopus ss. Ego Hincmarus Tusculanus episcopus ss. Ego Hugo Ostiensis episcopus ss. Ego Otto diac. card. S. Georgii ss. Ego Gregorius card. diacon. de Sancto Angelo ss. Ego Jacinthus diac. card. de Schola Graeca ss. Tiberis ss. Ego Humbaldus S. Praxedis presbyter card. ss. Ego Joannes de SS. Joanne et Paulo presbyt. card. ss. Datum Laterani per manum Bosonis sanctae Romanae Ecclesiae scriptoris, IV Nonas Januarii, indictione XV, Incarnationis Dominicae anno 1152, pontificatus vero domni Eugenii papae III, anno VIII. Plumbum ex sericis filis rubri coloris appendet.